
大佛頂首楞嚴懺悔行法
楞嚴懺
寬如仿古敬撰
淨水讚
楊枝淨水。遍滿三千。性空八德利人天。褔慧廣增延。滅罪消愆。火焰化紅蓮。南無清涼地菩薩摩訶薩。 三稱
南無聖觀自在菩薩。 三稱
(主者擎盂、呼偈。須肅恭正念、至佛像前、拈香展禮畢、長跪、左手擎盂、右手以第四指于水盂上梵書【[image: http://www.siddham.cn/sdw/black24/O-anm1.gif][image: http://www.siddham.cn/sdw/black24/Ra-anm.gif]】二字偈云)
菩薩柳頭甘露水。能令一滴遍十方。腥羶垢穢盡蠲除。令此壇場悉清淨。教有密言謹當持誦。(大眾同聲朗誦)
南無千手千眼無礙大悲心大陀羅尼神妙章句。
大悲咒十小咒心經。 若干遍隨繞隨淨
回向：以此經咒功德。迥向護法龍天。三界嶽瀆靈聰。守護道場真宰。
祈福保安平善。莊嚴無上菩提。普願法界有情。共入毘盧性海。
一、香讚
爐香乍熱。法界蒙熏。諸佛海會悉遙聞。隨處結祥雲。誠意方殷。諸佛現全身。
南無香雲蓋菩薩摩訶薩。三稱
2、 恭聞 （主白）
恭聞大佛頂首楞嚴王，具足萬行，十方如來一門超出妙莊嚴路。佛頂神咒，出生三世諸佛，十方如來，乘此咒心，得成正覺，降魔制外，攝物利生，三慈普運，四智圓融。讀誦受持，有求皆遂，如來功德，悉與莊嚴，配戴供養，無妄不消，末法宣揚，有罪皆溶，地獄苦因，轉為極樂， 四棄八棄，五篇七聚，十波羅夷，四八輕垢，七遮八難，五逆無間，大小惡業，積劫重罪，未經懺悔，誦此經咒，是等積罪，如風吹沙，猶湯消雪，不久皆得，悟無生忍。經咒功德，歎莫能窮，羨諸經文，慕仿古德，敬撰
大佛頂首楞嚴懺悔行法，以洗屢世怨愆，仰維三寶加持，不違本願，俾得罪滅福生，惑消慧朗，三覺早圓，萬德速備，四恩總報，三有齊資，法界眾生、同圓種智。
普賢王菩薩摩訶薩。象駕光臨。 
（眾和）
有一菩薩，結跏趺坐，名曰普賢，身白玉色，五十種光，光五十種色，以為項光，身諸毛孔，流出金光，其金光端，無量化佛，諸化菩薩，以為眷屬。安祥徐步，雨大寶花，至行者前，其象開口，於象牙上，諸池玉女，鼓樂弦歌，其聲微妙，讚歎大乘，一實之道。行者見已，歡喜敬禮，復更讀誦，甚深經典，遍禮十方，無量諸佛，禮多寶佛塔，及釋迦牟尼佛，拜禮普賢諸大菩薩，發是誓願，若我宿福，應見普賢，願尊者遍吉，示我色身。
南無普賢王菩薩摩訶薩。 三稱
（一切恭敬）
一心頂禮，十方法界常住佛。（拜）
一心頂禮，十方法界常住法。（拜）
一心頂禮，十方法界常住僧。（拜） 
(是諸眾等，各各胡跪，嚴持香花，如法供養。)
十方法界常住三寶。（拜）
願此香花遍十方。以為微妙光明臺。
諸天音樂天寶香。諸天餚膳天寶衣。
不可思議妙法塵。一一塵出一切塵。
一一塵出一切法。旋轉無礙互莊嚴。
遍至十方三寶前。悉有我身修供養。
一一皆悉遍法界。彼彼無雜無障礙。
盡未來際作佛事。普薰法界諸眾生。
蒙薰皆發菩提心。同入無生証佛智。
(想已拈花香敬花云) 
願此香花雲。遍滿十方界。一一諸佛土。
無量香莊嚴。具足菩薩道。成就如來香。
南無寶曇花菩薩摩訶薩（三稱）
供養已一切恭敬 (讚佛求證)
福慧莊嚴境智融。妙花靈相影重重。
一真普說該塵劫。四諦敷揚救啞聾。
歎大褒圓拯敗種。掃空除有絕疑衷。
會權歸實稱懷道。扶律談常益靡窮。
南無本師釋迦如來（大眾和） 
證明懺悔(主者稱云）
妄念成生滅。真如不变迁。总持難思議。
無住對空宣。(若不宣疏，下文一節可刪去，直接開懺可矣。)
『仰白十方三寶，剎海天龍，懺摩海會聖凡，願賜慈悲，俯垂證鑒，有疏披宣，伏希慈聽。(主者宣疏竟績云)上來請旨，恭對披宣，大圓鏡中，諒垂印可。謹備香花供養，燈燭莊嚴。弟子眾等，恭行懺法，今則依仗如來大寂滅海，皈投普門大悲願王。蕩罪業於無何有之鄉，剪芥蒂於不萌枝之地。心純是法，與法相應。理事圓融，行願成就。我既如是，佛必哀憐。仰叩洪慈，冥薰加被。』
南無本師釋迦牟尼佛（三稱）
無上甚深微妙法。百千萬劫難遭遇。
我今見聞得受持。願解如來懺法義。

啟運大佛頂首楞嚴王懺悔行法
一心皈命三世常住三寶。（拜）
南無過去毘婆尸佛。（拜）
南無尸棄佛。（拜）
南無毘舍浮佛。（拜）
南無拘留孫佛。（拜）
南無拘那含牟尼佛。（拜）
南無迦葉佛。（拜）
南無本師釋迦牟尼佛。（拜）
南無當來下生彌勒尊佛。（拜）
南無大佛頂首楞嚴經。（拜）
南無楞嚴會上佛菩薩。（拜）
   惟願釋迦本師，彌陀慈父，十方三世，盡空遍界，一切諸佛。不移本際，平等慈熏，光照道場，俯垂哀愍，受我懺悔。
   大佛頂首楞嚴經，如來無見頂相，無為心佛，從頂發輝，坐寶蓮花，所說心咒。顯現道場，受我供養。神咒加持，頓消三障。大智文殊師利菩薩，大悲觀世音菩薩，大行普賢菩薩，大勢至菩薩，彌勒菩薩等，諸大菩薩摩訶薩。摩訶迦葉，諸大聲聞，陳說圓通二十五聖，同運慈悲，哀憐攝受。梵釋四王，天龍八部，悉蒙憫念，惠然光臨，堅守道場，擁護行者，卻諸魔障，示現吉祥，令我所修，不違本願，仰維一切諸佛，愍念眾生，為說首楞嚴妙法。良一切眾生，無始妄動，一念不覺生三細，境界為緣長六粗，如經云：『性覺必明，妄為明覺。覺非所明，因明立所。所既妄立，生汝妄能。無同異中，熾然成異。異彼所異，因異立同。同異發明，因此復立，無同無異。如是擾乱，相待生勞。勞久發塵，自相渾濁。由是引起塵勞煩惱。起為世界，靜成虛空。虛空為同，世界為異。彼無同異，真有為法。』由是而成世界，眾生，業果，三種相續。如是地獄，餓鬼畜生，人及神仙，天洎修羅，七趣昇沉。造十習因，感六交報。經云：『如是惡業，本自發明，非從天降，亦非地出，亦非人與，自妄所招，還自來受，菩提心中，皆為浮虛妄想凝結。亦皆虛妄業之所招引。若悟菩提，則妙圓明，本無所有。』無奈眾生垢重，開六賊門，自劫家寶，即欲求真，不辨邪正，每墮歧途。以生滅心，為本修因，而求佛乘，不生不滅，無有是處。因地不真，果招紆曲。是以阿難尊者，增上大悲，權現聲聞，示墮婬室，啟發大教。而世尊首告之曰：『一切眾生，生死相續，皆由不知常住真心，性淨明體。』懸示大定之名，以為理行之本。由是七處破妄，點示真心，別明二種根本，以彰正軌。十番辨見，顯見即心。會陰入處界七大，性真圓融，本如來藏。更明三種相續，深窮生起之由。詳示如來藏如實空不空，遮照同時，使悟圓理，而起圓行。故又明二決定義，初審因地發心，次審煩惱根本。示六根優劣，令揀圓根。擊鐘驗常，綰巾示結。陳述圓通，敕選耳門。說四明誨，建立道場，頂光神咒，悉是圓修。更明三增進，善能成就五十五位真菩提路，乃至妙覺果海，圓滿菩提，歸無所得。圓成果地以契因心，正如所謂『得元明覺，無生滅心，然後圓成果地修證。』請示經名，以符名實相稱。猶恐行因未盡，更示內外情想，七趣升沈，十因六報，因果理微，俾消惑業。廣述五陰魔境，使於禪那覺悟無惑，直進無上菩提，中無紆曲之相。是故世尊，叮嚀囑累，『汝等必須將如來語，於我滅後，傳示末法，遍令眾生，開覺斯義，無令天魔，得其方便，保持覆護，成無上道。』乃至結示：『能以一念將此法門，於末法中開示未學，是人罪障應念消滅，變其所受地嶽苦因，成安樂國。』又曰：『若有眾生，能誦此經，能持此咒，如我廣說，窮劫不盡，依我教言，如教行道，直成菩提，無復魔業。』弟子眾等，念無始來，無明障蔽，失卻本心，妄認塵緣，分別影事，何心何慮，今幸逢此圓頓大乘至道之法。如夫乳兒，忽遇慈母。仰念十方如來，諸大菩薩，憐愍眾生，猶如一子。拔濟無懈，利益靡窮。大雄大力，滅除三惑，大慈大悲，教証三德，普度有情，同成正覺。以是因緣，今日至心，皈命頂禮。
皈依十方盡虛空遍法界一切諸佛（拜）
皈依十方盡虛空遍法界一切尊法（拜）
皈依十方盡虛空遍法界一切聖僧（拜）
（行者胡跪合掌，一心緣念三寶功德無忝哀慕）
妙湛總持不動尊。首楞嚴王世希有。
銷我億劫顛倒想。不歷僧祗獲法身。
願今得果成寶王。還度如是恆沙眾。
將此深心奉塵剎。是則名為報佛恩。
伏請世尊為證明。五濁惡世誓先入。
如一眾生未成佛。終不於此取泥洹。
大雄大力大慈悲。希更審除微細惑。
令我早登無上覺。於十方界坐道場。
舜若多性可銷亡。爍迦羅心無動轉。
[bookmark: _GoBack]一心頂禮如來藏。無盡無漏難思議。（拜）
一心頂禮，九界導師，四生慈父，人天教主，本師釋迦牟尼世尊。（拜）
（想云：能禮所禮性空寂，感應道交難思議，我此道場如帝珠，釋迦如來影現中，我身影現如來前，頭面接足皈命禮。下一一倣此 )
一心頂禮，東方不動國土阿閦毘世尊。（拜）
一心頂禮，西方極樂國土阿彌陀世尊（拜）
一心頂禮，十方三世微塵國土，一切諸佛世尊。（拜）
一心頂禮，大佛頂，如來密因修証了義，諸菩薩萬行首楞嚴經。（拜）
（想云，真空法性如虛空、常住法寶難思議，我身影現法寶前，一一如法皈命禮。）
一心頂禮，佛頂光聚，悉怛多般怛囉，秘密伽陀微妙章句。（拜）
一心頂禮，法眼圓明，慈悲普覆，大智文殊師利菩薩摩訶薩。（拜）
一心頂禮，心聞發明，分別自在，大行普賢王菩薩摩訶薩。（拜）
一心頂禮，從聞思修，入三摩地，觀聽圓明，獲二殊勝，大慈大悲觀世音菩薩摩訶薩。（拜）
一心頂禮，都攝六根，淨念相繼，攝念佛人，歸於淨土，大雄大力，大勢至法王子，與其同倫，五十二菩薩摩訶薩。（拜）
一心頂禮，彌勒菩薩，琉璃光法王子，虛空藏菩薩持地菩薩摩訶薩。（拜）
一心頂禮，月光菩薩，藥王菩薩，藥上菩薩摩訶薩。（拜）
一心頂禮，烏芻瑟摩大力士，香嚴童子，跋陀婆羅併其同伴十六菩薩摩訶薩。（拜）
一心頂禮，摩訶迦葉，舍利弗，目犍連，須菩提，富樓那，憍陳如，優波尼沙陀等，諸大阿羅漢。（拜）
一心頂禮，優波離，阿那律，周利槃陀伽，憍梵缽提畢陵伽婆蹉，孫陀羅難陀等，諸大阿羅漢。（拜）
一心頂禮，紫金光，耶輸陀羅，比丘尼等，諸大阿羅漢。（拜）
一心頂禮，內秘外現，啟發大教，阿難陀尊者。（拜）
(行者禮三寶竟，添香致敬，胡跪合掌，奉對三寶如在目前，主者捺磬直白云。）
一心代為梵王帝釋，護世四王，天龍八部，並藍地迦，諸軍茶利，護法神王，師僧父母，檀那眷屬，及法界眾生，頂禮三寶（拜）
次讚經詩偈
楞嚴大法法無邊。 教網襌關悉了然。
性相交輝事理徹。 果因相契智悲圓。
妖魔魍魎皆潛影。 凡聖人天盡出纏。
一念傳揚斯妙義。 泥犁化作紫金蓮。
經云：『爾時世尊，憐愍阿難，及諸會中，諸有學者，亦為未來一切眾生，為出世因，作將來眼。以閻浮檀紫金光手，摩阿難頂。即時十方普佛世界，六種震動，微塵如來，住世界者，各有寶光，從其頂出。其光同時，於彼世界，來祇陀林，灌如來頂，是諸大眾，得未曾有。於是阿難，及諸大眾，俱聞十方微塵如來，異口同音，告阿難言。善哉阿難，汝欲識知俱生無明，使汝流轉，生死結根，唯汝六根，更無他物。汝復欲知無上菩提，令汝速證，安樂解脫，寂靜妙常，亦汝六根，更非他物。阿難雖聞如是法音，心猶未明，稽首白佛。云何令我生死輪迴，安樂妙常，同是六根，更非他物。佛告阿難，根塵同源，縛脫無二。識性虛妄，猶如空花。阿難，由塵發知，因根有相。相見無性，同於交蘆。是故汝今，知見立知，即無明本。知見無見，斯即涅槃無漏真淨，云何是中更容他物。爾時世尊，欲重宣此義，而說偈言。

	真性有為空
	緣生故如幻
	無為無起滅

	不實如空花
	言妄顯諸真
	妄真同二妄

	猶非真非真
	云何見所見
	中間無實性

	是故若交蘆
	結解同所因
	聖凡無二路

	汝觀交中性
	空有二俱非
	迷晦即無明

	發明便解脫
	解結因次第
	六解一亦亡

	根選擇圓通
	入流成正覺
	陀那微細識

	習氣成暴流
	真非真恐迷
	我常不開演

	自心取自心
	非幻成幻法
	不取無非幻

	非幻尚不生
	幻法云何立
	是名妙蓮華

	金剛王寶覺
	如幻三摩提
	彈指超無學

	此阿毘達磨
	十方薄伽梵
	一路涅槃門


於是阿難，及諸大眾，聞佛如來無上慈誨，祇夜伽陀，雜糅精瑩，妙理清徹，心目開明，歎未曾有。』
( 能誦全經，則每次一卷或多卷，不能，則但持上文，亦可拮括全經妙義故。)
『頂禮如來藏。無漏不思議。願加被未來。於此門無惑。方便易成就。堪以教阿難。及末劫沉淪。但以此根修。圓通超餘者。真實心如是。』
皈命頂禮十方無盡三寶。（拜）
一心頂禮，本師釋迦牟尼世尊。（拜）
一心頂禮，彿胸卍字湧出寶光，光現十方普佛世界，微塵國土諸佛世尊。（拜）
一心頂禮，十方世界微塵如來，同放頂光，來灌佛頂，異口同音，告示阿難，諸佛世尊。（拜）
一心頂禮，世尊五體同放寶光，遠灌十方普佛世界，微塵如來，諸佛世尊。（拜）
一心頂禮，十方世界微塵如來，五體放光，來灌佛頂，林木池沼皆演法音，諸佛世尊（拜）
一心頂禮，彿頂放光，光出蓮花，花中端坐無為心佛。（拜）
一心頂禮，佛頂光明，摩訶薩怛多般怛囉無上神咒。（拜）
一心頂禮，奉佛慈旨，揀選圓通，文殊師利菩薩摩訶薩。（拜）
一心頂禮，觀音，勢至，普賢，彌勒等，二十五位菩薩摩訶薩。（拜）
一心頂禮，八萬四千那由他恆河沙俱胝，金剛藏王菩薩，及金剛眷屬，烏芻瑟摩等菩薩摩訶薩。（拜）
一心頂禮，咨決心疑，將求密義，十方菩薩摩訶薩。（拜）
一心頂禮，迦陵仙音，遍十方界，聞音遠集，來聚道場，恆沙菩薩摩訶薩。（拜）
一心頂禮，佛面放光，光中開現微塵國土，合成一界，皆住本國，合掌承聽，諸大菩薩摩訶薩。（拜）
一心頂禮，從佛五體同放寶光，遠灌微塵佛國土中，諸法王子菩薩摩訶薩。（拜）
一心頂禮，屬諸比丘，休夏自恣，無量辟支無學諸賢聖僧。（拜）
一心頂禮啟發大教阿難陀尊者。（拜）
經云：『佛告阿難，汝問攝心，我今先說入三摩地，修學妙門，求菩薩道，要先持此四種律儀，皎如冰霜，自不能生一切枝葉，心三口四，生必無因，阿難，如是四事，若不違失，心尚不緣色香味觸，一切魔事，云何發生。若有宿習，不能滅除，汝教世人，一心誦我佛頂光明摩訶薩怛多般怛囉無上神咒。斯是如來無見頂相，無為心佛從頂發輝，坐寶蓮花，所說心咒。』又云：『如是末法，清淨比丘，若比丘尼，白衣壇越，心滅貪婬，持佛淨戒。於道場中，發菩薩願。』（下文一念一拜）
南無本師釋迦牟尼佛， 願我速滅婬怒痴（拜）
南無本師釋迦牟尼佛， 願我永離諸惡道（拜）
南無本師釋迦牟尼佛， 願我常修戒定慧（拜）
南無本師釋迦牟尼佛， 願我斷絕諸邪見（拜）
南無本師釋迦牟尼佛， 願我超越生死海（拜）
南無本師釋迦牟尼佛， 願我早到菩提岸（拜）
南無本師釋迦牟尼佛， 願我承事十方佛（拜）
南無本師釋迦牟尼佛， 願我親聞妙法音（拜）
南無本師釋迦牟尼佛， 願我分身遍塵剎（拜）
南無本師釋迦牟尼佛， 願我廣度諸眾生（拜）
我若向刀山， 刀山自摧折。 我若向火湯，
火湯自枯竭。 我若向地獄， 地獄自消滅。
我若向餓鬼， 餓鬼自飽滿。 我若向修羅，
惡心自調伏。 我若向畜生， 畜生自解脫。
我若向眾生， 眾生開佛見。 我若向諸佛，
自得佛智慧。 我若向大乘， 深達實相印。
我若向菩提，菩提自圓滿。
南無本師釋迦牟尼佛。（拜）
南無大慈阿彌陀佛。（拜）
南無大悲觀世音菩薩。（拜）
皈命頂禮十方法界常住三寶（拜）
經云：『阿難頂禮佛足，而白佛言。自我出家，恃佛憍愛，求多聞故，未證無為。遭彼梵天邪術所禁，心雖明了，力不自由，賴遇文殊，令我解脫。雖蒙如來佛頂神咒，冥獲其力，尚未親聞。
   惟願大慈，重為宣說，悲救此會，諸修行輩，末及當來在輪迴者，承佛密音，身意解脫。於時會中，一切大眾，普皆作禮，佇聞如來， 秘密章句。爾時世尊，從肉髻中，湧百寶光，光中湧出，千葉寶蓮，有化如來，坐寶華中。頂放十道，百寶光明，一一光明，皆遍示現，十恆河沙，金剛密跡，擎山持杵，遍虛空界。大眾仰觀，畏愛兼抱，求佛哀祐。一心聽佛，無見頂相放光如來，宣說神咒。《咒心七遍》
<<大佛頂如來密因修證了義諸菩薩萬行首楞嚴咒 (427句)>>
阿難，是佛頂光聚悉怛多般怛羅祕密伽陀微妙章句，出生十方一切諸佛。
十方如來因此咒心，得成無上正遍知覺。
十方如來執此咒心，降伏諸魔，制諸外道。十方如來乘此咒心，坐寶蓮花，應微塵國。十方如來，含此咒心，於微塵國，轉大法輪。十方如來持此咒心，能於十方摩頂授記。自果未成，亦於十方蒙佛授記。十方如來依此咒心，能於十方，拔濟群苦。所謂地獄餓鬼畜生，盲聾瘖啞，怨憎會苦，愛別離苦。求不得苦，五陰熾盛，大小諸橫，同時解脫。賊難兵難，王難獄難，風火水難，飢渴貧窮，應念消散。十方如來隨此咒心，能於十方事善知識。四威儀中，供養如意。恆沙如來會中，推為大法王子。
十方如來行此咒心，能於十方攝受親因。令諸小乘，聞秘密藏，不生驚怖。
十方如來誦此咒心，成無上覺，坐菩提樹，入大涅槃。
十方如來傳此咒心，於滅度後，付佛法事，究竟住持，嚴淨戒律，悉得清淨。若我說是佛頂光聚般怛羅咒，從旦至暮，音聲相聯，字句中間，亦不重疊，經恆沙劫終不能盡。亦說此咒，名如來頂。汝等有學，末盡輪迴，發心至誠取阿羅漢不持此咒，而坐道場，令其身心，遠諸魔事，無有是處。』
『阿難，我今為汝更說此咒，救護世間，得大無畏，成就眾生出世間智。若我滅後，末世眾生，有能自誦，若教他誦，當知如是誦持眾生，火不能燒，水不能溺，大毒小毒，所不能害。如是乃至龍天鬼神，精祗魔魅，所有惡咒，皆不能著，心得正受。』
   『是善男子，若讀若誦，若書若寫，若帶若藏，諸色供養，劫劫不生貪窮下賤，不可樂處。此諸眾生，縱其自身，不作福業，十方如來所有功德，悉與此人。由是得於恆沙阿僧衹不可說不可說劫，常與諸佛同生一處，無量功德，如惡叉聚，同處熏修，永無分散。是故能令破戒之人，戒根清淨。未得戒者，令其得戒，未精進者，令得精進，無智慧者，令得智慧，不清淨者，速得清淨，不持齋戒，自成齋戒。』
   又云：『若造五逆無間重罪，及諸比丘比丘尼四棄八棄，誦此咒已，如是重業，猶如猛風吹散沙聚，悉皆滅除，更無亳髮。阿難，若有眾生從無量無數劫來，所有一切輕重罪障，從前世來，未及懺悔，若能讀誦書寫此咒，身上帶持，若安住處莊宅園館，如是積業，猶湯銷雪，不久皆得悟無生忍。』又云：『求長命者，即得長命，欲求果報速圓滿者，速得圓滿，身命色力，亦復如是。命終之後，隨願往生十方國土，必定不生邊地下賤，何況雜形。』
   又云：『是故如來宣示此咒，於未來世，保護初學，諸修行者，入三摩地，身心泰然，得大安隱，更無一切諸魔鬼神，及無始來冤橫宿殃，舊業陳債，來相惱害。汝及眾中，諸有學人，及未來世，諸修行者，依我壇場，如法持戒，所受戒主，逢清淨僧，於此咒心，不生疑悔。是善男子，於此父母所生之身，不得心通，十方如來，便為妄語。』 
誦竟念云：我及眾生，無始常為，三業六根，重罪所障，不見諸佛，不知出要，但順生死，不知妙理，我今雖知，猶與眾生同為一切重罪所障，今對釋迦世尊及十方諸佛，普為眾生，歸命懺悔，惟願加護，令障消滅。（念竟起立唱云）
普為四恩三有，法界眾生，悉願斷除三障，皈命懺悔。唱己，五體投地，心復念云：
   我與眾生無始來今。由愛見故。內計我人。外加惡友。不隨喜他。一毫之善。唯遍三業。廣造眾罪。事雖不廣。惡心遍布。晝夜相續。無有間斷。覆諱過失。不欲人知。不畏惡道。無慚無愧。撥無因果。故於今日。深信因果。生重慚愧。生大怖畏。發露懺悔。斷相續心。發菩提心。斷惡修善。勤策三業。翻昔重過。隨喜凡聖。一毫之善。念十方佛。有大福慧。能救拔我。及諸眾生。從二死海。置三德岸。從無始來。不知諸法。本性空寂。廣造眾惡。今知空寂。為求菩提。為眾生故。廣修諸善。遍斷眾惡。
惟願釋迦世尊，及十方佛，慈悲攝受。至心懺悔。（拜）
弟子眾等，及法界眾生，與諸如來，寶覺圓明，真淨妙心，無二圓滿。而我昔遭無始妄想，久在輪迴。自諸妄想，展轉相因，從迷積迷，以歷塵劫，雖佛發明，猶莫能返。由是舉心縛著，觸事昏迷，不持戒律，不知禪那，無有智慧。縱貪嗔痴，發身口意，造十習因，感六交報。如是乃至四棄八棄，五篇七聚，十波羅夷，四八輕垢，五逆七遮，大小諸惡，謗法謗人。破戒破齋。侵損常住，偷僧祇物，毀塔壞寺，汙淨梵行，弒害父母，出佛身血，狎近惡友，違背良師，虛貪信施，濫膺恭敬，起諸邪見，撥無因果，自作教他，見聞隨喜，如是等罪，無量無邊，千佛出世，不通懺悔。捨茲形命，合墮三塗，備膺萬苦，復於現世，眾惱交煎，或惡疾縈纏，他緣逼迫，障于道法，不得熏修。今遇大佛頂如來密因修證了義，諸菩薩萬行，首楞嚴經。佛頂光聚，悉怛多般怛囉，秘密伽陀微妙章句。能使如是罪障，應念消滅，變其所受地獄苦因，成安樂國。故於今日，皈向釋迦世尊，十方大師，發菩提心，修真言行，與諸眾生，一一披陳，如是眾罪，誠心發露，求哀懺悔。（拜）
惟願諸佛如來，普門大悲願王，俯垂證鑒。令弟子眾等，與法界眾生，三業六根，無始所作，現在當作，自作教他，見聞隨喜，若憶不憶，若識不識，若疑不疑，若覆若露，大小輕重，一切諸罪，畢竟清淨。我懺悔已，六根三業，淨無瑕累，十因六報，七趣情想，消滅無餘。仰冀洪慈，冥薰加庇，使弟子眾等，與法界眾生，內外障緣寂滅，自他行願圓成，開本知見，制諸魔外，現生之內心無煩惱，身無病苦，三災八難，永得消除，衣食豐饒，正信三寶，閱經聞教，過目不忘，一聞千悟，得大總持，三業隨智，莊嚴律儀，於妙禪那，覺悟無惑，圓破五陰，圓超五濁，常演大乘，深達實相，辨才無礙，契理契機，捨此報身，更無他趣，決定往生極樂世界。至臨命終，預知時至，親覲 阿彌陀佛，俯垂接引，高預海會，得受記已。然後不違安養，回入娑婆，分身塵剎，逐類隨形，暢說一乘真實之道。以此楞嚴法門，及法華經，開示未學。令諸眾生，獲妙微密，性淨明心，得清淨眼，凡見我形，聞我名者，永離災難，發菩提心，聆我法者，得正遍知，旋性顛倒，直趣菩提，中無迂曲，又願我等智慧如文殊。行願如普賢。慈悲如觀音。神力如勢至，孝行如地藏。莊嚴淨土，如彌陀世尊，極樂無異。塵劫演揚，如釋迦如來，與諸眾生，同到如來一乘寂滅場地。如是三惑頓空，三業清淨，三障消除，三因圓發，三觀圓明，三諦圓顯，三德圓證，三身圓彰，四恩總報，三有齊資，虛空有盡，我願無窮，法界眾生，同圓種智。
懺悔已，皈命禮三寶。（拜）
( 禮竟起立，整衣服，拈香爐，立定少頃，緣想三寶賢聖，畟塞虛空，於道場中，各生法塵，以次旋身一一遍遶安詳而轉，口作梵音唱云。)
南無十方佛。（拜）
南無十方法。（拜）
南無十方僧。（拜）
南無本師釋迦牟尼佛。（拜）
南無頂光現化無為心佛。（拜）
南無十方世界微塵諸佛。（拜）
南無大佛頂首楞嚴經。（拜）
南無悉怛多般怛囉秘密伽陀微妙章句（拜）
南無文殊師利菩薩。（拜）
南無普賢王菩薩。（拜）
南無彌勒菩薩。（拜）
南無大勢至菩薩。（拜）
南無圓通教主觀世音菩薩摩訶薩。（拜）
( 上供時可將此節聖號加入，例如法華懺供儀中。)
自皈依佛，當願眾生，體解大道，發無上心。（拜）
自皈依法，當願眾生，深入經藏，智慧如海。（拜）
自皈依僧，當願眾生，統理大眾，一切無礙，和南聖眾。（拜） （不問訊隨唱云）
南無本師釋迦牟尼佛。
（仪轨圆满结束）

